b'\n_START_ARTICLE_\nPistis Sophia\n_START_SECTION_\nEl text\n_START_PARAGRAPH_\nEl manuscrit \xc3\xa9s una traducci\xc3\xb3 del grec  al dialecte sah\xc3\xaddic del copte. El text copte es pot datar al segle IV, i el t\xc3\xadtol original de l\'obra devia ser "Els quatre rotlles (o llibres) del Salvador sobre la Fe Saviesa". L\'obra t\xc3\xa9 dues parts diferenciades. La primera compr\xc3\xa8n els llibres I i II i la primera part del III \xc3\xa9s de data m\xc3\xa9s antiga que el llibre IV i la segona part del III. Per\xc3\xb2 en aquesta \xc3\xbaltima part hi ha conceptes esot\xc3\xa8rics que els experts consideren m\xc3\xa9s arcaics. El manuscrit t\xc3\xa9 348 p\xc3\xa0gines, de format quart, escrits a dues columnes i copiat cap als segles VII o VIII. De la col\xc2\xb7lecci\xc3\xb3 d\'Askew el manuscrit va fer cap al British Museum on va ser oblidat durant anys.\n_START_SECTION_\nContingut\n_START_PARAGRAPH_\nTot el manuscrit \xc3\xa9s un di\xc3\xa0leg entre Jes\xc3\xbas ressuscitat i diversos deixebles: Maria Magdalena, Maria, la mare de Jes\xc3\xbas, Marta de Bet\xc3\xa0nia i alguns ap\xc3\xb2stols, Joan, Tom\xc3\xa0s, Andreu, Felip, Mateu i Pere. El text diu que Crist va restar a la terra 11 anys i que va ensenyar a aquests deixebles el sentit de l\'activitat de la fe en la saviesa i el paper d\'aquesta en els relats gn\xc3\xb2stics, i descriu els rituals que celebra el Salvador._NEWLINE_La primera part parla de la Saviesa caiguda i del seu penediment, de forma paral\xc2\xb7lela a com ho fa el valentinianisme. La segona part parla de l\'alliberament de la Saviesa com a comen\xc3\xa7ament de l\'alliberament dels esperits. Una tercera part parla de la Pistis Sophia aplicada als creients que ara estan esclavitzats per la falta de Saviesa i explica el cam\xc3\xad de l\'alliberament. La segona part del llibre III i el llibre IV van introduint progressivament al lector en el Pleroma o regne dels Eons (\xc3\xa9ssers eterns) celestials mitjan\xc3\xa7ant la refer\xc3\xa8ncia al sentit ocult dels noms secrets i dels rituals obscurs. L\'obra \xc3\xa9s una iniciaci\xc3\xb3 quasi completa al gnosticisme._NEWLINE_El text cont\xc3\xa9 tamb\xc3\xa9 cites de cinc de les Odes de Salom\xc3\xb3, un llibre ap\xc3\xb2crif citat a l\'Stichometria de Nic\xc3\xa8for. Aquestes Odes que es troben entre els cap\xc3\xadtols 58 i 71 nom\xc3\xa9s es coneixien per la Pistis Sophia fins que es va descobrir un text sir\xc3\xadac quasi complet el 1909.'